Purtătorul de cuvânt al Spitalului Clinic Judeţean de Urgenţă Craiova, medicul Cristina Geormăneanu, a declarat corespondentului MEDIAFAX, că pana de curent a durat aproximativ 30 de minute, însă au funcţionat ventilatoarele mecanice şi monitoarele pacienţilor.

„A fost o pană de curent, dar încă nu ştim care este cauza şi dacă a intrat generatorul în funcţie. Activitatea în Urgenţă a fost perturbată, dar pacienţii au fost ventilaţi mecanic, au funcţionat ventilatoarele, monitoarele”, a afirmat ea.

Surse din cadrul unităţii medicale au declarat, corespondentului MEDIAFAX, că pana de curent a fost cauzată de un muncitor care desfăşura lucrări, în apropierea spitalului.